
APIE SAVE

Esu tarp tų, kurie 1990-tųjų kovo 11-ąją balsavo už Lietuvos nepriklausomos valstybės atstatymo Aktą. Ta diena kaip ir padalino mano gyvenimą – į tai, kas buvo prieš ją ir yra po jos. 
Kas žino, kaip būtų klostęsis mano, girininko ir kaimo mokytojos sūnaus, gyvenimas, jei TSRS 1940-iais nebūtų okupavusi Lietuvos? Bet yra kaip yra. Teko gyventi tokiu istoriniu laikotarpiu, kai didžiosios valstybės sprendė mažųjų, kartu su jų žmonėmis, likimą.

Norėjau tapti rašytoju, ar bent žurnalistu, bet gana anksti supratau, kad tarybinėje santvarkoje šioms profesijoms būtinas melas. Tapau vertėju, išverčiau virš 50 knygų. Dabar jau žinau, kad visos jos nevertos vieno parašo mažame lapelyje, kai Kovo 11-tąją balsavome už Nepriklausomos valstybės atstatymą. 
Parašiau „prieš tai“ ir pagalvojau: ar galima taip biurokratiškai padalinti savo gyvenimą? Juk ir prieš 1990-tųjų kovo 11-ąją buvusį gyvenimą buvo eita į tą dieną, ar bent apie ją svajota.

Prasidėjus paskutinėms permainoms komunistų valdymo persmelktoje šalyje netikėtai pačiam sau įsijungiau į paminklosaugos judėjimą. Po to buvau išrinktas į Sąjūdžio Iniciatyvinę grupę, vėliau į Sąjūdžio Seimo tarybą, jos sprendimu tapau Sąjūdžio atsakinguoju sekretoriumi. Vienas visiems žinomų įvykių, kuriuose dalyvavau, - „Baltijos kelias“. Jo koordinatoriumi Lietuvai mane paskyrė Baltijos taryba, derinusi Sąjūdžio ir Latvijos bei Estijos liaudies frontų veiksmus. Kitas, gal jau ir primirštas darbas, - Sąjūdžio televizijos laida „Atgimimo banga“, kurią vesdavau. Vadovavau Sąjūdžio 1989-tųjų rinkiminei kampanijai, kai buvo renkami TSRS liaudies deputatai nuo Lietuvos TSR, ir jo kampanijai 1990-taisiais, renkant LTSR Aukščiausiąją Tarybą. Lietuvos parlamente, į kurį buvau išrinktas Marijampolėje, pavyko suburti Sąjūdžio deputatų klubą.

O kas buvo po Kovo 11-osios?

Aukščiausiojoje Taryboje atstovavau marijampoliečius, vadovavau Sąjūdžio deputatų klubui, dalyvavau Piliečių teisių ir tautybių reikalų komisijoje, buvau jos pirmininkas. Buvau įtrauktas į derybų su Rusija delegaciją. 1990-tųjų vasarą ėmiausi iniciatyvos kurti partiją, kuri palaikytų į parlamentą patekusio Sąjūdžio politiką; tų pat metų rudenį steigiamajame Nepriklausomybės partijos suvažiavime buvau išrinktas jos pirmininku. Vadovavau Lietuvos delegacijai neoficialiose derybose su TSRS 1991-siais Hagoje. Tais pačiais metais antrojo Nepriklausomybės partijos suvažiavimo įgaliotas parengiau desovietizacijos įstatymą, kurio nespėjau pristatyti, nes buvau apkaltintas bendradarbiavimu su KGB. 1992-ųjų vasarą buvau pašalintas iš Aukščiausiosios Tarybos.

1993-čiaisiais JAV profesorius ir lietuvių rašytojas Kazys Almenas pasiūlė man vyriausiojo redaktoriaus vietą savo leidykloje „Littera universitatis“. Leidome vadovėlius atkurtos Lietuvos aukštosioms mokykloms. Joje ir vėliau įsikūrusioje leidykloje „Tvermė“ dirbau prie K. Almeno inicijuotos „Skomanto“ knygų apie XIII a. Lietuvą serijos. Išėjo penkiolika istorinių apysakų paaugliams. 
Literatura griz

Prisimindamas Sąjūdžio metus, Lietuvos virsmą į Nepriklausomybę, esu išleidęs knygą „Su Sąjūdžiu už Lietuvą“. Išspausdinau ir nemažai straipsnių apie tuos įspūdingus pokyčius laikraščiuose, žurnaluose, knygose, apie tai kalbėjau konferencijose Lietuvoje bei užsienyje.

Šioje svetainėje bandysiu sudėlioti savo darbus, kuriuos spėjau nuveikti per Dievo man skirtus metus. Bus proga juos apmąstyti iš naujo.

